**Informatīvais ziņojums**

**Latvijas Republikas nacionālā pozīcija Nr. 1 “Priekšlikums Eiropas Parlamenta un Padomes regulai par viesabonēšanu publiskajos mobilo sakaru tīklos Savienībā (pārstrādāta versija)”**

Satiksmes ministrija ir sagatavojusi nacionālās pozīcijas projektu Nr. 1 **“Latvijas Republikas nacionālā pozīcija Nr. 1 “Priekšlikums Eiropas Parlamenta un Padomes regulai par viesabonēšanu publiskajos mobilo sakaru tīklos Savienībā (pārstrādāta versija)”.**

Eiropas Komisija 2021. gada 24. februārī nāca klajā ar priekšlikumu Eiropas Parlamenta un Padomes regulai par viesabonēšanu publiskajos mobilo sakaru tīklos Savienībā (pārstrādāta versija). Eiropas Parlamenta un Padomes regulas Nr. 531/2012/ES par viesabonēšanu publiskajos mobilo sakaru tīklos Savienībā (pārstrādāta versija) darbība beidzas 2022. gada 30. jūnijā, tāpēc šī Regulas priekšlikuma mērķis ir to pagarināt par 10 gadiem līdz 2032. gada 30. jūnijam. Vienlaikus Regulas priekšlikums paredz koriģēt maksimālās vairumtirdzniecības cenas, lai nodrošinātu viesabonēšanas mazumtirdzniecības pakalpojumu ilgtspējību par vietējām cenām, ieviešot jaunus pasākumus, lai palielinātu pārredzamību un nodrošinot patiesu “viesabonē kā mājās” pieredzi attiecībā uz pakalpojumu kvalitāti un piekļuvi neatliekamās palīdzības dienestiem, tai skaitā uzlabos informētību par alternatīviem līdzekļiem cilvēkiem ar invaliditāti, kā arī palielinās patērētāju informētību par iespējamām maksām par papildvērtības pakalpojumu izmantošanu viesabonēšanas laikā.

Regulas priekšlikums paredz turpmāku maksas samazinājumu vairumtirdzniecības regulētiem viesabonēšanas pakalpojumiem. Starpoperatoru cenu griesti ir noteikti tādā līmenī, kas ļauj operatoriem atpelnīt viesabonēšanas pakalpojumu sniegšanas izmaksas, taču tajā pašā laikā tiek saglabāti stimuli izdarīt ieguldījumus tīklos un novērsta iekšzemes konkurences kropļošana apmeklēto valstu tirgos. Regulas priekšlikums arī paredz nodrošināt, ka iedzīvotāji un uzņēmumi viesabonēšanā saņem tādas pašas kvalitātes pakalpojumus kā savā valstī, ja vien līdzvērtīgs tīkls ir pieejams.

**Latvija kopumā atbalsta Regulas priekšlikuma mērķi** un atzinīgi novērtē priekšlikumā ietverto vairumtirdzniecības elektronisko sakaru pakalpojumu tarifu samazinājumu, tomēr norāda, ka regulētiem tarifiem ir jābūt tuvinātiem pakalpojuma sniegšanas izmaksām, iekļaujot samērīgu peļņu, tādēļ Latvija aicina noteikt pēc iespējas zemākus starptautiskās viesabonēšanas vienotos vairumtirdzniecības tarifus Eiropas Ekonomiskās zonas teritorijā, it īpaši, datu pārraides pakalpojumiem. Vienlaikus Latvija uzskata, ka būtu nepieciešams pārskatīt Regulas prasību nodrošināt “viesabonē kā mājās” režīma ietvaros noteikto datu pārraides apjomu, kas jau šobrīd Latvijā plūsmas rada zaudējumus, ņemot vērā neproporcionālas ienākošo un izejošo viesabonēšanas datu plūsmas.

Vienlaikus Latvijai ir bažas par pienākuma noteikšanu operatoriem nodrošināt līdzvērtīgu tīkla kvalitāti viesabonēšanas laikā, jo iekšzemes pakalpojumu sniedzējam tehniski nav iespējams ietekmēt apmeklētā sakaru tīkla kvalitāti, kā arī nav skaidrs uzraudzības mehānisms.

Regulas priekšlikumu skata Padomes Telesakaru un informācijas sabiedrības jautājumu darba grupā.

Satiksmes ministrs T. Linkaits

Vīzē:   
Valsts sekretāre I. Stepanova

E.Nagle

67028190, evita.nagle@sam.gov.lv